Virallinen lehti nro C 269 , 16/10/1995 s. 0202



A4-0185/95 Päätöslauselma luonnoksesta neuvoston päätöslauselmaksi, joka koskee kolmansien maiden kansalaisten pääsyn rajoittamista jäsenvaltioiden alueelle itsenäistä ammatinharjoittamista varten (C4-0007/95) Euroopan parlamentti, joka - ottaa huomioon neuvoston päätöslauselmaluonnoksen (C4-0007/95), - ottaa huomioon Euroopan yhteisön perustamissopimuksen 52 artiklan ja sitä seuraavat artiklat ja Euroopan unionista tehdyn sopimuksen K, K.1, K.3, K.6 ja K.9 artiklan, - ottaa huomioon työjärjestyksensä 51 artiklan, - ottaa huomioon kansalaisvapauksien ja sisäasiain valiokunnan mietinnön ja oikeusasioita ja kansalaisten oikeuksia käsittelevän valiokunnan sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0185/95), A. ottaa huomioon, että Euroopan unionista tehty sopimus ei sisällä määräystä, jonka mukaan päätöslauselma olisi sitova päätös, B. tunnustaa tiettyjen jäsenvaltioiden pelot rajoittamatonta siirtolaisuutta kohtaan, C. pitää kuitenkin mielessään siirtolaisuuden edut yhteiskunnalle, D. ottaa huomioon K.6 artiklan, jonka mukaan «Puheenjohtajisto kuulee Euroopan parlamenttia tässä osastossa tarkoitettujen alojen keskeisistä näkökohdista ja huolehtii siitä, että Euroopan parlamentin näkemykset otetaan aiheellisella tavalla huomioon», E. ottaa huomioon sen, että kolmansien maiden kansalaisten pääsyn rajoittaminen jäsenmaiden alueelle itsenäistä ammatinharjoittamista varten on yksi tärkeimmistä oikeus- ja sisäasioita koskevan yhteistyön osista, ja sen, että tässä ovat kyseessä myös yhteisön oikeuden näkökohdat, F. ottaa huomioon, että neuvoston päätöslauselmaluonnoksen lähettämistä on Euroopan unionista tehdyn sopimuksen K.6 artiklan mukaisesti tarkasteltava kuulemisena, Yleistä 1. On sitä mieltä, että komission aloiteoikeus on olennainen osa Euroopan unionista tehtyä sopimusta ja että komissio on poliittisesti velvoitettu olla luovuttamatta aloiteoikeutta jäsenvaltioille tai neuvoston puheenjohtajamaalle K.1 artiklan 1 - 6 kohdassa mainituilla aloilla; 2. Vaatii komissiota olemaan aktiivisempi ja ehdottamaan velvoittavia toimenpiteitä ja antamaan ehdotuksensa Euroopan parlamentille ja neuvostolle; 3. Pyytää komissiota selvittämään, onko asianmukaista soveltaa K.9 artiklaa, ja ilmoittamaan ehdotuksiin liittyvässä perustelumuistiossa selvityksen tuloksen kaikissa niissä tapauksissa, joissa se voi laatia ehotuksia K.1 artiklan 1 - 6 kohdassa mainituilla aloilla; Erityisiä näkökohtia 4. Pahoittelee neuvoston päätöstä turvautua «päätöslauselman» käyttöön asioissa, jotka liittyvät kolmansista maista tulevien itsenäisten ammatinharjoittajien pääsyyn Euroopan unionin alueelle; 5. Pahoittelee neuvoston päätöstä olla ottamatta Euroopan unionista tehdyn sopimuksen asianmukaista artiklaa päätöslauselmansa C4-0007/95 perustaksi; 6. Hyväksyy neuvoston päätöslauselmaluonnoksen tekstin, jos neuvosto hyväksyy seuraavat tarkistukset, ja kehottaa komissiota jättämään asianmukaisesti perustellun lainsäädäntöehdotuksen, joka perustuu asianmukaiseen Euroopan unionista tehdyn sopimuksen artiklaan; 7. Haluaa, että seuraavat kohdat lisätään B-jaksoon ensimmäisen luetelmakohdan jälkeen: «- Geneven yleissopimuksessa tarkoitetut pakolaiset; - kolmannen valtion kansalaiset, jotka jo oleskelevat laillisesti jäsenvaltion alueella ja joilla on oikeus harjoittaa taloudellista toimintaa kyseisessä jäsenvaltiossa;» 8. Pyytää sellaisten määräysten kumoamista, jotka estävät maahanmuuttajien sopeutumisen estämällä itsenäisen ammatinharjoittamisen, jos nämä ovat aloittaneet työnteon työnantajan palveluksessa; 9. Haluaisi lisättäväksi 12. periaatteen, jonka mukaan tässä päätöslauselmassa ei rajoiteta oikeuksia, joita kolmansien maiden kansalaiset voivat vaatia yhteisön oikeuden nojalla; 10. Pitää päätöslauselmaesitystä pelkästään väliaikaisena toimenpiteenä; 11. Pitää K.6 artiklan määräysten rikkomisena sitä, että neuvosto aikoo antaa tosiasiallisesti sitovia säännöksiä Euroopan parlamenttia kuulematta, ja odottaa sen vuoksi, että myös tässä suhteessa Euroopan parlamentin näkemykset otetaan aiheellisella tavalla huomioon; 12. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.